《志宏复有诗来再赋两篇为报念其往复之无已也故寓意卒章以止之 其一》
宋代·李纲

平生爱竹端自许，欲种千竿满吾土。岂知好物不须多，只费东吾数番楮。

酒酣弄笔写寒姿，一洗丹青空万古。我今观画已萧然，矧对吟风如共语。

渊明荒径便抛官，仲子辞官归灌圃。终年端坐饱太仓，更欲此君长傍户。

亦知两者固难兼，无那幽怀终不禦。纵教富贵欲何为，不若归来栽竹愈。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。